《观钱塘江潮时教化平章大宴江上》
元代·王逢

苍苍吴越山，对峙束江腹。
江开白银瓮，一浪天四蹴。
金晶王高秋，风露气转肃。
常年骇壮观，委巷雷击毂。
今年官增威，旌麾被川陆。
罗衣绣龙凤，玉带瑑蚕粟。
牙床锦屏帷，蛮勣随步蹙。
温温香卷阵，婉婉眉斗绿。
微闻伊梁音，渌酒光动縠。
鲜醲片饷尽，望姓空侧目。
惧成庾郎哀，窃效杜陵哭。
冥顽鳄鱼汇，屡覆舟万斛。
枭雄扈将军，竟作机上肉。
大侵交烽火，血胔腥草木。
地媪为之愁，兼恐河源缩。
熟闻灵胥庙，岁祭莫敢黩。
三叫三酹觞，愿兴赤水族。
钱王射强弩，至今有遗镞。
何当起英魂，少助八州督。
中原日无事，海宇蒙景福。
尚虞多戕残，洒泪逃亡屋。

作者简介：（1319—1388）元明间常州府江阴人，字原吉。元至正中，作《河清颂》，台臣荐之，称疾辞。避乱于淞之青龙江，再迁上海乌泥泾，筑草堂以居，自号最闲园丁。辞张士诚征辟，而为之划策，使降元以拒朱氏。明洪武十五年以文学录用，有司敦迫上道，坚卧不起。自称席帽山人。诗多怀古伤今，于张氏之亡，颇多感慨。有《梧溪诗集》七卷，记载元、明之际人才国事，多史家所未备。